Kвартално истраживање о промету у телекомуникацијама

ПРАВНИ ОСНОВ

Истраживање се спроводи на основу Закона о званичној статистици („Службени гласник РС“, број 104/2009) и Програма званичне статистике у периоду од 2016. до 2020. године („Службени гласник РС“, број 55/15).

МЕТОДОЛОШКЕ ОСНОВЕ

Циљ статистичког истраживања

Циљ кварталног истраживања о промету у телекомуникацијама јесте прикупљање података о активности предузећа из телекомуникационе делатности ради увида у динамику рада на кварталном нивоу.

Извештајне јединице и статистичке јединице

Извештајне јединице за квартално истраживање о промету у телекомуникацијама су сви привредни субјекти који су, према Класификацији делатности (2010), разврстани у Сектор Ј – Информисање и комуникације, област 61 – Телекомуникације.

Садржај статистичког истраживања

Прикупљају се подаци о телекомуникационим услугама у домаћем и међународном саобраћају, као и подаци о броју запослених у предузећима која су извештајне јединице.

Метод, време и извори за прикупљање података

Подаци се прикупљају извештајном методом, квартално, путем упитника Т/Т-11а. Извештајна јединица доставља квартални извештај у року који је одређен на основу Програма статистичких истраживања.

Обавеза заштите индивидуалних података

Обавеза заштите индивидуалних података темељи се на члану 3 одредбе за заштиту давалаца података, члановима 44, 45, 46, 47, 48 и 49 одредбе о поверљивости Закона о званичној статистици („Службени гласник РС“, број 104/2009).

Списак и дефиниције основних обележја – индикатора

***Фиксна телефонска линија*** је телефонска линија која повезује терминалну опрему корисника (нпр. телефонски апарат, факс) на јавну комутациону телефонску мрежу (*PSTN – Public Switched Telephone Network*), и која има за то одређену прикључну тачку на телефонској централи. Овај појам је синоним са термином *Direct Exchange Line* (*DEL*). Не мора бити исто што и приступна линија или претплатник.

***Мобилни телефон*** је преносив телефон са претплатом на јавну мобилну телефонску услугу која користи мобилну технологију и пружа приступ *PSTN*. Појединац поседује мобилни телефон ако има мобилни уређај са најмање једном активном СИМ картицом за личну употребу. Укључени су и мобилни телефони које добављају послодавци (службени телефон), а који се могу користити из личних разлога (за упућивање личних позива, слање кратких порука, приступ интернету итд.), као и мобилни телефони који су регистровани под туђим именом. Активна СИМ картица је СИМ картица која је коришћена у претходна три месеца. Ово укључује аналогне и дигиталне мобилне системе, као и ИМТ-2000 (3Г), као и 4Г системе. Укључени су и припејд и постпејд корисници.

***Запослени*** су сви радници који раде у пословном субјекту за телекомуникације, укључујући и власнике који у њему раде, партнере који обављају сталну делатност у том пословном субјекту, као и особе које раде ван пословног субјекта али су радним уговором везани за њега и директно примају накнаду од пословног субјекта без обзира на то да ли раде пуно или краће време од пуног радног времена. Ученици школа који обављају праксу у пословном субјекту не обухватају се у категорији запослених особа.

Ниво репрезентативности података (*територијални и КД*)

Подаци су репрезентативни за територију Републике Србије.

Републички завод за статистику од 1999. године не располаже подацима за АП Косово и Метохија, тако да они нису садржани у обухвату података за Републику Србију (укупно).

Усаглашеност са међународним препорукама, стандардима и праксом

Квартално истраживање о промету у телекомуникацијама је у складу са директивом:

Regulation (EC) No 544/2009 of the European Parliament and of the Council of 18 June 2009 amending Regulation (EC) No 717/2007 on roaming on public mobile telephone networks within the Community and Directive 2002/21/EC on a common regulatory framework for electronic communications networks and services (Text with EEA relevance).

Наведена директива је допуњена амандманом:

* Regulation (EU) No 531/2012 of the European Parliament and of the Council of 13 June 2012 on roaming on public mobile communications networks within the Union (recast) (Text with EEA relevance)

ОПИС ОРГАНИЗАЦИЈЕ ИСТРАЖИВАЊА

Органи за спровођење истраживања (одговорни произвођач званичне статистике)

У припреми и спровођењу овог истраживања учествују Републички завод за статистику, Група за статистику саобраћаја и телекомуникација, као и непосредни извршиоци истраживања и одговорна лица у предузећима – извештајним јединицама.

Обавезност давања података

Обавеза давања података темељи се на члану 26, а казнене одредбе за одбијање давања података или давање непотпуних и нетачних података на члану 52 Закона о званичној статистици („Службени гласник РС“, број 104/2009).

Роковник основних фаза спровођења истраживања
(*укључујући публиковање података*)

* Рок да извештајна јединица достави попуњен упитник Т/Т-11а Републичком заводу за статистику је 20. у месецу (20 дана по истеку квартала).
* Рок за израду резултата је 50 дана по истеку квартала.

ИНСТРУМЕНТИ ИСТРАЖИВАЊА

Упитник

При спровођењу кварталног истраживања о промету у телекомуникацијама користи се образац Т/Т-11а.

Упутство за попуњавање упитника

Образац Т/Т-11а попуњавају правна лица која обављају телекомуникациону делатност.

Подаци у табели 1 се уносе у хиљадама, по месецима (колоне **б**, **в** и **г**), квартално (колона **д**), као и укупно, од почетка године до краја извештајног квартала (колона **ђ**). Прва три реда у табели 1 се односе на фиксну телефонију, друга три реда се односе на мобилну телефонију.

Подаци о броју запослених за извештајни квартал се уносе у последњој табели, на месечном нивоу (колоне **б**, **в** и **г**).

По потреби, одговорно лице из предузећа – извештајне јединице може да уносе додатну *напомену* у предвиђеном пољу.

Списак номенклатура и класификација које се користе у истраживању
(*са обавештењем где се могу пронаћи*)

* Класификација делатности (2010)
* Класификације су доступне на сајту Републичког завода за статистику ([www.stat.gov.rs](http://www.stat.gov.rs))

Списак публикација у којима се објављују методологија и резултати истраживања (*у штампаном облику и/или у оквиру интернет презентације*)

Резултати обраде кварталног истраживања о промету у телекомуникацијама објављују се у Месечном статистичком билтену, полугодишњем саопштењу СВ/10, као и на веб-сајту Републичког завода за статистику.

Контакт особa – Стеван Тешић, 011 24 03 616